ΓΡΑΠΤΗ ΕΡΩΤΗΣΗ E-0715/98 υποβολή: Amedeo Amadeo (NI) και Salvatore Tatarella (NI) προς την Επιτροπή (18 Μαρτίου 1998)

Θέμα: Νομοθεσία στον τομέα των ειδών διατροφής - Υγεία των καταναλωτών

Λαμβάνοντας υπόψη τις «Γενικές αρχές της νομοθεσίας τροφίμων στην Ευρωπαϊκή Ένωση» (Πράσινη Βίβλος της Επιτροπής) και την «Υγεία των καταναλωτών και ασφάλεια των τροφίμων» (Ανακοίνωση της Επιτροπής) (έγγρ.COM(97) 176 τελικό και COM(97) 183 τελικό),

Προτείνεται, σε ό,τι αφορά την ανακοίνωση, να λαμβάνονται περισσότερο υπόψη οι γνώμες των επιστημονικών επιτροπών υπό τον όρο ότι η διαδικασία λήψεως αποφάσεων θα αντικατοπτρίζει τις αρχές υπεροχής, ανεξαρτησίας και διαφάνειας.

Ζητείται ως εκ τούτου από την Επιτροπή να εξασφαλίσει ότι η σύνθεση των επιστημονικών επιτροπών θα πρέπει να είναι πολυτομεακή για να μπορούν οι επιτροπές αυτές να ασκούν αποτελεσματικά τα καθήκοντά τους και ότι το ευρύ κοινό θα πρέπει να έχει πρόσβαση στις συζητήσεις και στα πορίσματα των εργασιών στο πλαίσιο των εν λόγω επιτροπών, συμπεριλαμβανομένων και των απόψεων της μειοψηφίας.

Απάντηση της κας Bonino εξ ονόματος της Επιτροπής (29 Απριλίου 1998)

Κατά τη συγκρότηση των νέων επιστημονικών επιτροπών η Επιτροπή έλαβε υπόψη την ανησυχία που εξέφρασαν οι βουλευτές σχετικά με την διεπιστημονική σύνθεση των επιστημονικών επιτροπών, την προστασία των απόψεων της μειοψηφίας στις επιτροπές καθώς και την πρόσβαση του κοινού στις επιστημονικές γνώμες.

Η Επιτροπή όρισε τις αρμοδιότητες και τα καθήκοντα οκτώ επιστημονικών επιτροπών που δημιουργήθηκαν με την απόφασή της 97/579/ΕΚ της 23ης Ιουλίου 1997 για τη δημιουργία επιστημονικών επιτροπών στον τομέα της υγείας των καταναλωτών και της ασφάλειας των τροφίμων ((ΕΕ L 237 της 28.8.1997 )), κατά τρόπο ώστε να καλύπτονται όλες οι πτυχές της προστασίας της υγείας των καταναλωτών και της ασφάλειας των τροφίμων. Στο παράρτημα της απόφασής της η Επιτροπή προσδιόρισε εξάλλου τον τομέα αρμοδιότητας κάθε επιστημονικής επιτροπής.

Οι επιτροπές προσανατολίζονται σε διεπιστημονικό τρόπο εργασίας στο εσωτερικό του τομέα αρμοδιότητάς τους. Με το διορισμό των μελών των επιτροπών η Επιτροπή φρόντισε ώστε, σύμφωνα με την προαναφερόμενη απόφαση, να καλύπτουν αυτές το σύνολό τους το μεγαλύτερο αριθμό επιστημονικών κλάδων. Η Επιτροπή θέλησε επίσης να επιλέξει εμπειρογνώμονες όχι μόνο με επιστημονικά προσόντα στον τομέα τους αλλά και εμπειρία και διεπιστημονικές γνώσεις.

Η διεπιστημονική προσέγγιση πρέπει να ενθαρρυνθεί ακόμα περισσότερο με στενή συνεργασία μεταξύ των διαφόρων επιστημονικών επιτροπών. Το καθήκον της συνεργασίας προβλέπεται στην απόφαση. Οι επιστημονικές επιτροπές πρέπει να οριστικοποιήσουν τους εσωτερικούς κανονισμούς τους, αλλά θα δοθεί αναμφιβόλως μεγάλη σημασία στις μορφές συνεργασίας στο πλαίσιο αυτών των κανονισμών. Προβλέπονται για παράδειγμα κοινές ομάδες εργασίας ή διαβουλεύσεις με τα μέλη άλλων επιτροπών με την ιδιότητα των εμπειρογνωμόνων. Στην επιστημονική διοικητική επιτροπή ανατίθεται σημαντικό καθήκον όσον αφορά τη συνεργασία.

Μία ουσιαστική προϋπόθεση για θεμελιωμένη επιστημονική γνώμη είναι η ελεύθερη ανταλλαγή απόψεων στο πλαίσιο των επιτροπών. Αυτό μπορεί να προϋποθέτει την έκφραση γνώμης μειοψηφιών. Η απόφαση προβλέπει συνεπώς ότι οι γνώμες μειοψηφιών δημοσιεύονται μαζί με τις γνώμες των επιτροπών. Τα μέλη αναφέρονται μόνο εφόσον το επιθυμούν. Η αρχή της διαφάνειας διασφαλίζεται κατά κύριο λόγο με τη δημοσίευση των γνωμών των επιστημονικών επιτροπών.

Δεν είναι δυνατοί οι περιορισμοί παρά μόνο εφόσον επιβάλλονται νομικά για την προστασία των δεδομένων και των εμπιστευτικών πληροφοριών ή της πνευματικής ιδιοκτησίας. Επιπλέον, δημοσιεύονται ημερήσιες διατάξεις και τα πρακτικά των συνεδριάσεων.